google/wiki40b huggingface dataset:
Joseph Priestley

Bakgrunn

Priestley var sønn av en dukmaker og ble født nær herregården Oakwell Hall. Hans mor døde allerede i 1739; han ble adoptert av sin tante Sarah Keighley. Priestley ble for det meste undervist i hjemmet. 
Da han var 19 år gammel begynte han ved den non-konformistiske skole i Daventry der han studerte teologi og gamle språk.

Vitenskapsmann

Den 1. august 1774 oppdaget Priestley grunnstoffet oksygen. I 1775 ble han den første til å publisere oppdagelsen. Den svenske kjemikeren Carl Wilhelm Scheele hadde gjort den samme oppdagelsen noen år tidligere, men publiserte ikke dette før 1777. Derfor anses ofte Priestley som den som oppdaget oksygenet først. Til tross for oppdagelsen av oksygenet forstod Priestley aldri forbrenningsprosessen, men var tvert i mot til sin død en av de ivrigste tilhengere av flogistonteorien. Derimot kom Priestley likevel til så klar kunnskap at han kunne beskrive oksygenets kretsløp innen den organiske verden.
Priestley ble vurdert til stillingen som astronom på James Cooks andre reise, men ble ikke valgt. Han ga besetningen en metode på hvordan lage mineralvann, noe han feilaktig trodde kunne kurere skjørbuk. Han publiserte metoden i pamfletten Directions for Impregnating Water with Fixed Air i 1772. Priestley utnyttet ikke det kommersielle potensialet i mineralvann, men andre som bl.a. Johann Jacob Schweppe tjente godt på det.
Blant hans naturvitenskapelige skrifter er også History and present state of electricity (1767) og Experiments and observation on different kinds of air (6 bind, 1779-1786).

Unitariansk prest og leder, filosof

Priestley var unitarianer og ble nødsaget på grunn av religiøse uroligheter i Birmingham i 1794 å forlate Storbritannia og flykte til USA med sin familie, og han levde der resten av sitt liv. Her ble han en av de første lederne for den amerikanske unitarismen. 
Priestley bekjempet det kirkelige treenighetsdogmet og flere kristologiske dogmer, og anså den øvrige kristenhets utvikling som et frafall fra urkristendommen. Dette beskrev han i A history of the corruption of Christianity (2 bind, 1782). 
Som filosof gikk han inn for en psykologisk materialisme, som utledet sjelslivet fra nervefunksjonene og betraktet psykologien som en del av fysiologien.
Priestleys selvbiografi, Memoirs, utkom i to bind 1806-1807.
Megalomania (Aqua-album)

Megalomania er et musikkalbum med Aqua. Albumet ble utgitt 14. oktober 2011.
Verdenscupen i alpint 2014/15

Startnummer

I slalåm, storslalåm og kombinasjonen/superkombinasjonen deltar de 30 beste etter 1. omgang i 2. omgang. Nummer 30 fra 1. omgang starter mens nummer 1 fra 1. omgang er siste mann ut. Utøverne rangeres i puljer med 15 utøvere i hver pulje. De 15 beste i disiplinen er 1. pulje, de 15 neste er 2. pulje og så videre. 1. og 2. pulje har alltid startnummer mellom 1 og 30, med ett unntak. Utøvere som har 400 poeng eller mer totalt i inneværende verdenscupsesong rangeres foran 2. pulje ved tildeling av startnummer hvis de ikke tilhører 1. pulje i disiplinen. I slalåm vil de fem best rangerte starte mellom nummer 1 og nummer 5. Mens i utfor og super-G vil de syv best rangerte starte mellom nummer 15 og nummer 22.

Verdenscuppoeng

Det deles ut verdenscuppoeng til de 30 beste i alle konkurranser. Men i slalåm, storslalåm og kombinasjon/superkombinasjon vil det kun deles ut poeng til de som fullfører del 2. Så hvis kun 22 utøvere kommer til mål i 2. omgang så er det kun de 22 som får poeng.
Poengfordelingen er slik:
1.-plass 100, 2.-plass 80, 3.-plass 60, 4.-plass 50, 5.-plass 45, 6.-plass 40, 7.-plass 36, 8.-plass 32, 9.-plass 29, 10.-plass 26, 11.-plass 24, 12.-plass 22, 13.-plass 20, 14.-plass 18, 15.-plass 16, 16.-plass 15, 17.-plass 14, 18.-plass 13, 19.-plass 12, 20.-plass 11, 21.-plass 10, 22.-plass 9, 23.-plass 8, 24.-plass 7, 25.-plass 6, 26.-plass 5, 27.-plass 4, 28.-plass 3, 29.-plass 2 og 30.-plass 1 poeng.
IG Farbenprosessen

IG Farbenprosessen (tysk I.G.-Farben-Prozess). offisielt The United States of America vs. Carl Krauch, et al. var en rettslig prosess mot 23 ledere i IG Farben etter andre verdenskrig. Prosessen pågikk i årene 1947–1948 som en del av Nürnbergprosessene. 12 ble dømt til fengselstraff, blant annet for plyndring og slaveri.
Det var et datterselskap av IG Farben, Degesch, som produserte Zyklon B, giftgassen som ble brukt i tilintetgjørelsesleirene (også selskapet Tesch/Stabenow leverte denne gassen). Men IG Farben var også anklaget for å produsere syntetisk bensin og gummi utvinnet fra kull, og bidro slik til Tysklands krigføring. Anklaget ble derfor at de bidra til aggressiv krigføring, et sentralt punkt også i Nürnbergprosessen mot de sentrale krigsforbryterne.
Rolf Olsen (1818–1864)

Liv

Rolf Olsen var sønn av byfogd i Bergen Andreas Schram Olsen (1791–1841), som hadde utgitt et par diktsamlinger i årene omkring 1814. Han ble student fra Skiens Skole i 1836 og cand. jur. med laud i 1842. I 1846 ble han ansatt som kopist i Indredepartementet og ble i denne stillingen helt til 1852, da han ble autorisert som underrettssakfører i Nedenes amt med bolig i Risør. I 1856 ble han overrettssakfører. I 1863 ble han utnevnt til sorenskriver i Gauldalen, men døde allerede året etter.
Olsen møtte som representant for Risør på alle Storting i perioden 1854–1864. Han var hele tiden medlem av konstitusjonskomiteen, hvor han var sekretær fra 1857. Fra 1854 var han medlem av forskjellige spesialkomiteer angående planlegningen av en ny Stortingsbygning.

Forfatterskap

I 1840 utga Rolf Olsen tragedien Den sidste viking, som handlet om kong Magnus Barfots ferd til Irland. Stykket ble oppført tre ganger. I slutten av 1840-årene gikk han over til å skrive vaudeviller i Johan Ludvig Heibergs stil. I 1852 utga han skuespillet Anna Kolbjørnsdatter, som har innslag både av nasjonalromantikk og skandinavisme. Han virket også som journalist, særlig i Morgenbladet, hvor han var redaktør fra 1848.
Kunstnernes Informasjonskontor

Kunstnernes Informasjonskontor – KIK, var en stiftelse etablert i 1986, av Norske Billedkunstnere (NBK), Norske Kunsthåndverkere (NK) og Forbundet Frie Fotografer (FFF). 
KIKs hovedoppgave var å samle og formidle informasjon om norsk samtidskunst, samt å bistå offentlige instanser, organisasjoner og private som søker etter kunst eller kunstnere til ulike oppdrag.

KIK-arkivet

KIK bygget opp et stort arkiv over norsk samtidskunst. Arkivet omfattet dias (lysbilder) og CV fra kunstnerne. Opplysningene i arkivet ble gitt av kunstnerne. Arkivet ble distribuert til de regionale kunstnersentrene på microfilm og senere på CD-plate. 
I 2005 ble KIK-arkivet, i samarbeid med kulturnett, lagt ut på internett.  Arkivet inneholdt informasjon om og kunstverk av nålevende, profesjonelle norske kunstnere som bor i Norge, eller er bosatt i utlandet i perioder.
Arkivet har bilde og informasjon av mer enn 10 000 kunstverk av omtrent 3 000 norske kunstnere.  Alle uttrykksformer innen bildekunst og kunsthåndverk, performance, video, lyd, lys og elektronisk kunst er representert i arkivet. 
KIK ble avviklet i 2010, etter flere år med vanskelige økonomiske rammebetingelser.

Norsk kunstårbok

KIK ga i perioden 1992-2010 ut Norsk kunstårbok / Norwegian Art Yearbook, en årlig norsk- og engelskspråklig dokumentasjon over norsk bildekunst og kunsthåndverk.

Regionalt samarbeidsutvalg

Regionalt Samarbeidsutvalg (RSU) oppnevner kunstneriske konsulenter for Kunst i offentlige rom (KORO) til private, kommunale og statlige utsmykningsprosjekter. RSU finnes i hver region. KIK er sekretariat for RSU i Oslo.
Madonna di Campiglio

Madonna di Campiglio er et italiensk vintersportssted i Trentino, om lag 30 kilometer nordvest for Trento og 60 km nord for Gardasjøen (i luftlinje). Stedet ligger ca. 1550 moh, og tilhører kommunene Pinzolo og Ragoli. De snaut 1800 innbyggerne lever hovedsakelig av turisme, etter at stedet ble populært blant den østerrikske og mellomeuropeiske adelen og borgerskapet på siste halvdel av 1800-tallet. 
Årlig arrangeres det renn i verdenscupen i alpint i Madonna di Campiglio.
Cyclocephala mutata

Utseende

En nokså liten ( millimeter), bred, halvmatt, gulbrun hornbille. Hodet er mørkt. Arten har ikke horn på hodet eller groper på pronotum, kjønnene er forholdsvis like men hannen er litt smalere enn hunnen og har forstørrede forføtter.

Levevis

Larvene er kjent bare for et fåtall av artene, disse lever i jorda og eter på gressrøtter. De voksne besøker gjerne blomster.

Utbredelse

Arten er utbredt i Mellom-Amerika, fra Honduras i nord til Panama i sør.
Shanna Moakler

Tidlig liv

Moakler ble født i Providence i Rhode Island, som den yngste av fire barn. Hun gikk på Barrington High School. Senere flyttet hun til Miami for å satse på en karriere som modell.

Karriere

Som 17-åring fikk Shanna sjansen til å bli USAs Miss Teen, da hun fikk delta som Rhode Islands representant. Her kom hun til semifinalen og endte på syvendeplass totalt. Tre år senere ble hun utnevnt til Miss New York USA, senere samme år ble hun Miss USA. Hun har dessuten blitt utnevnt til Playmate of the Month av bladet Playboy. I Pacific Blue spiller hun den syklende politikvinnen Monica Harper. Moakler har også hatt en rekke filmroller, blant annet i The Wedding Singer fra 1998.

Forhold

I 1997 hadde hun et forhold med Billy Idol. Hun har vært gift med tidligere trommeslager i gruppa Blink 182, Travis Barker. I tillegg har hun vært sammen med bokseren Oscar de la Hoya og skuespilleren Dennis Quaid.
Groove.no

Groove.no er en norsk nettside om musikk, som ble startet i 2001. Siden er sterkest på smalere utgivelser utenfor mainstream, men anmelder musikk innen alle genre. Siden produserer daglige musikknyheter, plateomtaler og liveanmeldelser, og har også en stor diskografi-database. 
Redaktører har vært Bjørn Hammershaug, Tor Hernan Floor, Carl Kristian Johansen, Øyvind Rones og Øyvind Adde. Hammershaug, Johansen og Adde arbeidet i hifi- og musikkbladet Audio på slutten av 1990-tallet. Omtrent 100 skribenter bidrar eller har bidratt med musikkanmeldelser.
Groove.no har samarbeidet om en del saker med Ballade, som er nettsidene til Norsk Musikkinformasjon, og samarbeidet også med FAN Fanzine.
Cratominae

Levevis

Biologien til denne gruppen er ukjent, men en art har ofte blitt funnet nær stolper og lignende, noe som kan tyde på at den snylter på insekter som borer i død ved.

Utbredelse

Den europeiske arten er funnet over mye av Europa nord til Sverige.
Hylesiopsis festiva

Utseende

En middelsstor (vingespenn ca. 60 millimeter), spinkel, lysbrun påfuglspinner med brede, avrundede vinger. Forvingen har to utydelige, lyse tverrbånd, ellers ingen tegninger.

Levevis

Arten lever i skog.

Utbredelse

Arten er kjent fra Ecuador, Peru og Bolivia.
Vestmuren

Vestmuren, også (blant ikke-jøder) kalt Klagemuren (hebraisk: הכותל המערבי), på arabisk al-Buraq Wall, er en rest av støttemuren etter det jødiske Tempelet i Jerusalem. Muren var en del av en større struktur bygget av Herodes og ødelagt av romerne i år 70. Muren er 48 meter lang og 18 meter høy. Selve templet er plassert på toppen av det eldre Salomos tempel, som igjen ble bygget på det fjellet der Abraham skulle ofre Isak.
Muren og området foran er satt av som en ortodoks jødisk synagoge. Det foregår regelmessig ulike gudstjenester der i tillegg til at enkeltmennesker ber individuelle bønner. En utbredt misforståelse – og opprinnelsen til betegnelsen «klagemuren» – er at disse bønnene er sorgfulle påminnelser om tempelets ødeleggelse. I den utstrekning at bønner refererer til dette bestemte stedet, har det sammenheng med et ønske om en messiansk tid der det blir fred og tempelet bygges igjen.
Tempelplassen overfor muren er det stedet der tempelet sto fra Salomos tid. Jøder unngår å bevege seg opp på selve plassen, delvis av sikkerhetshensyn, delvis for å unngå å provosere muslimer som holder til der, og delvis fordi enkelte rabbinere forbyr ferdsel av frykt for at man skulle skjende stedet der Det Hellige og Det Aller Helligste sto.
Roman Bürki

Landslaget

Han ble tatt ut til Fotball-VM 2014 i Brasil .
Han ble tatt ut i Sveits EM-tropp til EM i Frankrike 2016.
Han ble tatt ut i Sveits' tropp til VM i fotball 2018 i Russland.
Kunstnerisk verdi

Kunstnerisk verdi er en verneverdi som omfatter kunstnerisk og arkitektonisk verdi og knytter seg til menneskets estetiske behov og søken etter opplevelser av skjønnhet.
Det legges vekt på form, struktur, materialvalg og detaljutforming i forhold til en kunstnerisk idé og fullførelsen av den. Estetiske vurderinger er sentrale i denne sammenhengen.
Kunstnerisk verdi er et abstrakt begrep som er knyttet til betydningen (verdien) av et kunstverk. Et kunstverk er i denne sammenheng et meget bredt begrep, det kan omfatte såvel noe håndfast som for eksempel et maleri, en skulptur eller et byggverk, som noe abstrakt som en opera eller et musikkstykke. Dets verdi vil være avhengig av for eksempel sosiale faktorer eller bakgrunnen til den som definerer om et verk har «kunstnerisk verdi».
Bispeveien (Vestfold)

Navnekonflikt

Inntil 2011 fantes også Bispeveien på Nøtterøy, men i Tønsberg kommune. Denne ble omdøpt til Biskopstien.
Ganquan

Ganquan (kinesisk: 甘泉县; pinyin:  Gānquán Xiàn) er et fylke i provinsen Shaanxi i Folkerepublikken Kina. Det ligger i byprefekturet Yan'an.
Folkemengden var på 73 507 innbyggere i 1999.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Farmers Market

Farmers Market er en norsk musikkgruppe. Den ble startet i Trondheim høsten 1991 av studenter ved jazzlinja på Norges teknisk-naturvitenskapelige universitet. De startet som en frijazzkvintett, men orienterte seg senere spesielt mot bulgarsk folkemusikk, inspirert av en studiereise til Bulgaria.
Gruppen har gitt ut fem album. Debutalbumet Speed/Balkan/Boogie fra 1995, inneholder opptak fra Moldejazz 1994, blant annet med en kvinnelig sanggruppe fra Bulgaria, Le Mystère des Voix Bulgares, også kjent som Angelite. For albumene Surfin' USSR og Slav to the Rhythm fikk de Spellemannprisen 2008 og 2012, begge i åpen klasse. De var også nominert til Spellemannprisen 2000 i samme klasse for albumet Farmers Market. De har opptrådt ved flere internasjonale jazzfestivaler, blant annet Varangerfestivalen (2000 og 2012), Kongsberg Jazzfestival (1993, 1995 og 2009), Moldejazz (1994, 2003, 2004, 2010), North Sea Jazzfestival (Amsterdam, 2004) og Berliner Festspiele (2005).
Farmers Market er spesielt kjent for å spille musikk i uvanlige taktarter (eller som de av og til kaller dem, «utrydningstruede taktarter»), så som 15/16 og 11/8, og for sine potpurrier av kjente låter i uvanlige sammensetninger.
Holocephalus

Utseende

Store (20-40 millimeter), blankt rødbrune til svarte skarabider. Kroppsformen er kort, bred og høyt hvelvet. Hodet er bredt skovlformet med en spiss knøl midt i pannen, i alle fall hos hannene. Munndelene er tett kledt med korte, rødbrune børster. Pronotum har rundede sider og en lengdefure i midten. Forbeina er kraftig utvidete gravebein, leggene med butte tenner på utsiden. Mellom- og bakbeina har også legger som er kraftig utvidete i spissen. Dekkvingene har dype lengdefurer.

Levevis

Ulikt de fleste andre Coprini som lever på møkk er disse billene trolig myrmekofile, det vil si at de er knyttet til maur. For øvrig er lite kjent om biologien deres.

Utbredelse

Slekten har en begrenset utbredelse i Paraguay og det sørlige Brasil.
Can-avid

Can-avid er en kommune i provinsen Eastern Samar på Filippinene. Under folketellingen i 2000 kom man til et befolkningstall på 17 228 i 3 174 husstander.
Risrock

Risrock er en rockefestival som arrangeres årlig i Steinkjer. Den har tidligere blitt arrangert under Steinkjermartnan, men har i de siste årene blitt lagt utenfor. Festivalen ble arrangert for første gang i 1986 da fem lokale band opptrådte. Etter noen år forsvant festivalen, men dukket opp igjen i 1997 og har deretter blitt arrangert hvert år, med tilhørende arrangementer på andre tider av året (for eksempel Rock for Risrock). Festivalen anses å være en viktig eksponeringsarena for lokale band.
Blomstre som en rosengård

Blomstre som en rosengård er en dansk salme, som er skrevet over Jesaja 35,1-6 av dikteren og presten N.F.S. Grundtvig (1783 – 1872) i 1837/1853. Johan Peter Emilius Hartmann (1805 – 1900) komponerte melodien i 1861. Thomas Laub har også komponert en melodi til salmen (1916).
Salmen er en typisk adventssalme og omhandler profetien om Herrens komme.

Tekst

Grundtvigs tekst, spesielt de 4 første versene, er gjendiktning av Jesaja 35. Teksten omhandler glede og forventning ved at Gud skal komme og frelse sitt folk. 
Ørken og tørt land skal glede seg,

ødemarken skal juble og blomstre.

Som liljen 

skal den blomstre

og juble, ja, rope av fryd.

Libanons herlighet har den fått,

Karmels og Sarons glans.

De skal få se

Herrens herlighet,

vår Guds glans. (Js. 35,1)
Jesajaboken er en av de viktigste kildene til messiasforventninger i Det gamle testamente, men Jesaja 35 er ikke blandt de viktigste og det alluderes til mer kjente Jesajatekster i salmen (for eksempel i vers 3 'Immanuel' til Jes. 7 og vers 5 til Jes. 6). Grundtvigs gjendiktning gjør Jesajabokens ord tidsaktuelle; både for den enkelte og for menigheten.
Versene 5-7 skjerper ytterligere aktualiteten og nærværet som etableres gjennom de fire første vers. Fortid (v5), nåtid (v6) og fremtid (v7) knyttes sammen og rommes i en og samme profeti.
Høyt om Herrens gyllenår,

roper nyårssanger:

«Blomstre som en rosengård

skal de øde vanger,

møtes skal i stråledans

Libanons og Karmels glans,

Sarons prakt og ynde!». (v7)

Grundtvig skrev opprinnelig teksten som en pinsetekst, men omarbeidet den i 1853 til en adventstekst. Pinsesalmen var en «bøn om et nyt pinsens vejr over den danske kirke og tilmed forhåbningen om, at det allerede er ved at trække op».
Grundtvigs salme er å finne i den norske salmebok på nummer 10, under advent, i salmeboken fra 1985 på nummer 13 og i Den Danske Salmebog på nummer 78Rimmønstret er ABABCCd. Verselinjene veksler mellom 6 og 7 stavelser. Den første, tredje, femte, sjette og syvende strofe har 7 stavelser, mens andre og fjerde strofe har 6. Grundtvigs opprinnelige tekst fra 1837 har 15 vers, mens den i den bearbeidede utgaven fra 1853 er med 7 vers.

Melodi

Johan Peter Emilius Hartmanns melodi fra 1861 er valgt i den norske salmeboken.

Innspillinger og versjoner

Melhus Pensjonistkor fremførte salmen i forbindelse med NRKs utsendelse Salmeboka minutt for minutt i 2014.
Slaget ved Kosovosletta

Lite dokumentert

Det finnes lite dokumentasjon og informasjon om dette slaget, og det som finnes av informasjon er motstridene. De fleste historikere mener slaget stod mellom osmanske invasjonsstyrker og beboere i området. En kritisk sammenlikning med andre slag som fant sted på samme tid, som slaget ved Ankara (20. juli 1402) og slaget om Nicopol (i dagens Bulgaria 25. september 1396) gjør det mulig å rekonstruere hva som skjedde.

Osmanene

Den osmanske hæren skal ha vært på mellom 27 000 og 40 000 mann, Med i tallet på 40 000 er det tatt med mellom 2 000 og 5 000 janitsjarer, 2 500 av Murads kavalerigarde, 6 000 spahi (kavaleri), 20 000 azap (lett infanteri) og akinci (lett kavaleri) og 8 000 av hans vasaler.

Forsvarerne

Forsvarerne skal ha vært mellom 12 000 og 30 000. Av de rundt 30 000 kjempende, skal mellom 12 000 og 15 000 ha stått direkte under Lazars kommando, og mellom 5 000 og 10 000 under Vuk Branković, en serbisk adelsmann fra Kosovo, og rundt like mange under kommando av den bosniske adelsmannen Vlatko Vuković. Som en del av Vukovićs hær skal det ha vært en kontingent med riddere fra Malteserordenen som den kroatiske malteserridderen John av Palisna hadde ledet fra Vrana i Kroatia. Flere tusen skal ha vært kavaleri og flere hundre av de kjempende skal ha båret rustninger. Også polske og ungarske riddere skal ha assistert sine kristne allierte.

Kampene

Det foreligger ingen opptegnelser om hvordan slaget forløp, men kampoppsettet for de kristne forsvarerne er kjent. Fyrst Lazar ledet styrkene i sentrum, mens fyrst Vuk Branković hadde høyre flanke og den bosniske feltherren Vlatko Vukotić den venstre. På den osmanske siden førte sultan Murad I styrkene i sentrum, mens hans eldste sønn og tronfølger Bayezid I førte styrkene på høyre flanke og hans yngre bror Yakob hadde venstre flanke.
I løpet av kampen ble begge hærførere drept. Sultan Murad I ble drept av Miloš Obilić som snek seg inn i den osmanske leiren og utga seg for å være en desertør. Han kom seg til teltet hvor Murad I oppholdt seg og stakk ham med en kniv dyppet i gift.
Etter en lang kamp ble den serbiske koalisjonen slått.

Virkninger

Serberne ble tvunget til å love troskap til osmanene etter nederlaget. Den nye sultanen Bayezid I sluttet fred med serberne ved å gifte seg med den serbiske prinsessen Olivera Despina, datter av knez Lazar.
Serbia ble redusert til en vasallstat. Slaget stoppet den videre osmanske ekspansjon inn i Europa og forsinket den videre erobringen av Serbia.
Slaget på Kosovosletta er særlig viktig i forståelse av den serbiske historieoppfatningen, tradisjoner og nasjonal identitet. Særlig kom dette fram under oppløsningen av Jugoslavia og den senere Kosovokrigen, da Slobodan Milošević refererte til denne under den viktige Gazimestan-talen på 600-årsdagen for slaget.
Sidney Mintz

Karrière

Mintz arbeidet etter endt utdanning ved City College i New York City  i 1950 før han gikk til Yale University ett år senere. På 1970-tallet deltok han i grunnleggelsen av Antropologisk institutt ved Johns Hopkins University, hvor det i 1992 til hans ære ble opprettet den årlige Sidney W. Mintz-forelesningen. Han var gjesteforeleser ved Massachusetts Institute of Technology, École Pratique des Hautes Études samt Collège de France.
Council Bluffs kraftverk

Council Bluffs kraftverk er et kullkraftverk i delstaten Iowa i det nordlig-sentrale USA. Det har en installert produksjonskapasitet på 804 MW, fordelt på 1 blokk / turbin på 675 MW, og to små blokker. Dette er delstatens fjerde største termiske kraftverk målt etter installert produksjonseffekt. 
Anlegget ble påbegynt omkring 1954 og stod ferdig i 1979, inklusive utvidelser. Brenselkilden er sub-bitumenøst kull. Anleggets CO₂-utslipp var 5,7861 mill tonn i 2006, og hele 11,9695 mill tonn i 2008.
Rewa (distrikt)

Demografi

Ved folketellingen i 2011 var det 2 363 744 innbyggere i distriktet, mot 1 973 306 i 2001. Den urbane befolkningen utgjør 16,73 % av befolkningen.
Barn i alderen 0 til 6 år utgjorde 14,41 % i 2011 mot 18,99 % i 2001. Antallet jenter i den alderen per tusen gutter er 883 i 2011 mot 926 i 2001.
Perelandra-trilogien

Ransom

Den fiktige filolog Elwin Ransom er hovedskikkelsen i de to første bindene, og en viktig skikkelse i stredje bind. Ransom har visse likhetstrekk med C.S. Lewis selv: Han er universitetsprofessor, ekspert på språk og middelalderlitteratur, ugift (Lewis gistet seg ikkefør han var 55 år) og har én levende slektning.
Storlosjen i Hamburg

Storlosjen i Hamburg (tysk: Große Loge von Hamburg) var en storlosje innenfor tysk frimureri med hovedsete i Berlin, som ble grunnlagt i 1737. Storlosjen ble nedlagt i 1935 under det tyske rike, men fortsatte å arbeide videre i eksil i havnebyen Valparaíso i Chile. Etter andre verdenskrig ble den ikke gjenopprettet. Storlosjen hadde sin største utbredelse i 1932 med 5 000 medlemmer fordelt på 56 losjer. Den 19. juni 1949 ble dens losjer tilsluttet Den tyske storlosje av gamle, frie og anerkjente murere. Storlosjen var den eldste av de såkalte «humanitære» storlosjene i Tyskland.
Trevor Brathwaite

Utdanning og yrkeskarriere

Brathwaite er utdannet ved Lambton College of Applied Arts and Technology i Ontario i Canada, der han fikk «Diploma in Business Administration», med fordyping i regnskap. 
Han jobbet tidligere som regnskapsfører, og har jobbet for KPMG Peat Marwick i Saint Lucia, New Zealand og Barbados, og Peat Marwick Mitchell & Co i Saint Lucia. Etter dette jobbet han 14 år for staten, fra 1992 til 2006, som bl.a. controller, med de siste tre årene fram til 2006 som departementsråd i Finansdepartementet. Han var også Saint Lucias representant i ECCBs styre fra oktober 2002 til mars 2006. 
Han overtok som visesentralbanksjef 3. april 2006.